ועדת הכספים, כנסת 17, פרוטוקול מספר 542, 2007-10-17 10:30

סטס מיסז'ניקוב: חברי הכנסת, אנחנו עוברים לסעיף הבא: צו תעריף המכס והפטורים ומס קניה על טובין (תיקון מס' 27), התשס"ז-2007, חסילונים ודיונונים.

ניסן סלומינסקי: מה זה?

ניסן סלומינסקי: שיסבירו לנו מה זה בדיוק.

בועז סופר: הצו הזה נתבקש לאחר שפנו אלינו יבואנים וטענו, כשהם מייבאים את השרימפסים והקלמארי - - -

ראובן ריבלין: מה זה?

בועז סופר: שרימפס וקלמארי זה סרטנים ודיונונים.

בועז סופר: הם מביאים את זה עם שכבת קרח עבה מאוד ולפי כללי התעריף, כאשר משלמים על כך את המכס, המסוי הוא בשיעור של 15% פלוס 4.5 שקלים לקילו.

בועז סופר: הם טענו, שחצי מהכמות זה קרח והם משלמים על הקרח 4.5 שקלים לקילו.

בועז סופר: מה שעשינו, אמרנו, בוא נמיר את המכס, במקום שיהיה אחוזי וקצוב, ניקח 4.5 שקלים ונהפוך את זה לאחוזי, כלומר, הם ישלמו לפי החשבונית.

בועז סופר: זה קיים הרבה בתעריף המכס.

בועז סופר: מה שעשינו, לא עשינו הפחתה אלא עשינו חישוב, מה המחיר, כמה אחוזים הם צריכים לשלם – לא נעשה שום שינוי ולכן תוספת ההכנסות ממסים לא תגדל.

בועז סופר: מה שנעשה זה שינוי בנוסחה.

איריס וינברגר: היה תיקון לצו תעריף המכס, שקבע מפורשות, שהמשקל כולל גם את המים וגם את הקרח, באופן כללי מבחינת המס הקצוב.

איריס וינברגר: עד היום לא אכפו את הנושא הזה על השרימפס, הם הגיעו עם כמות גדולה מאוד של קרח.

איריס וינברגר: לכן אין תוספת הכנסה.

יעקב ליצמן: יש היתר לייבוא לא כשר?

יעקב ליצמן: האם אני מבין, ששר התמ"ת מאשר לייבא מוצרים לא כשרים?

איריס וינברגר: אבל לא מצוין עליהם שהם לא כשרים.

יעקב ליצמן: עוד יותר גרוע, מכשילים אנשים, לא מצוין שזה טרף.

איריס וינברגר: יש חוק איסור הונאה.

יעקב ליצמן: עוד יותר גרוע.

סמדר אלחנני: יש לי שאלה לאנשי המכס, המעבר משיטת מס לפי משקל לשיטת מס לפי מחיר תגרור בעקבותיה ויכוחים.

סמדר אלחנני: החדר הזה מכיר כבר את כל התרגילים.

סמדר אלחנני: יש איזשהו תקן לכמות הקרח ולכמות הבשר, המוצר.

סמדר אלחנני: תעשו את החישוב, תורידו את אחוז המכס כך שבסופו של דבר זה יהיה מהמשקל כולל הקרח.

סמדר אלחנני: זאת שיטה עמוקה.

סטס מיסז'ניקוב: אני מציע שנצביע.

סטס מיסז'ניקוב: מי בעד אישור צו תעריף המכס והפטורים ומס קניה על טובין (תיקון מס' 27), התשס"ז-2007 (חסילונים ודיונונים).

סטס מיסז'ניקוב: הצבעה בעד – 3 נגד – 4 נמנעים – 1 הצו לא נתקבל

סטס מיסז'ניקוב: הצו לא אושר.

שי חרמש: אני מבקש רוויזיה.

סטס מיסז'ניקוב: חבר הכנסת שי חרמש מבקש רוויזיה.

שגית אפיק: אני רוצה להבהיר, ברגע שלא אישרתם היום את התיקון, הצו פקע.

סטס מיסז'ניקוב: אנחנו נצביע על הרוויזיה.

חיים אורון: אם אתה מצביע היום על הרוויזיה, אני מצביע נגד.

חיים אורון: כי אתמול נתת יום שלם.

ראובן ריבלין: אני מודיע לך, שאם נצביע עכשיו על הרוויזיה, למרות עמדתי, לעניין הרוויזיה אצביע נגד הרוויזיה.

שגית אפיק: צריך להבין, מדובר בצו תעריף המכס שנכנס לתוקף ב-29 ביולי ושינה את שיטת התקצוב, כפי שהוסבר לכם קודם לכן.

שגית אפיק: ברגע שלא אישרתם את זה היום, הצו פקע.

שגית אפיק: ולכן, על אף שעד עכשיו שילמו לפי שיטת התקצוב החדשה, מ-29 ביולי ועד היום - - -

ניסן סלומינסקי: מה קרה היום?

ניסן סלומינסקי: אם הוא מעלה את הרוויזיה וזה נופל, אז את צודקת, אבל אם הוא לא מעלה את הרוויזיה, זה תלוי ועומד.

שגית אפיק: לא, זה נפל ולכן יצטרכו לפרסם את זה מחדש ולהביא את לוועדה מחדש.

יעקב ליצמן: אנחנו על שרימפס לא יכולים להתפשר.

יעקב ליצמן: עצם העובדה שהביאו את זה לוועדה, זאת חוצפה.

סטס מיסז'ניקוב: כשאני אומר, שנעלה את הרוויזיה, עושים דבר הגיוני, מה שגם היושב ראש הקודם עשה, פתאום שניים מכם אומרים, אם אתה מביא עכשיו את הרוויזיה, אנחנו מצביע נגד הרוויזיה, אני לא יכול כך.

חיים אורון: אני משנה את דעתי ואני אומר לך, חברי הכנסת ליצמן וסלומינסקי, היות והפכתם את זה לעניין עקרוני – אני ראיתי את זה משחק פרלמנטארי, אבל אם הפכתם עניין עקרוני, שבמדינה יהודית לא יהיה שרימפס, אז סליחה - - -

ניסן סלומינסקי: מה אנחנו עושים פה?

ניסן סלומינסקי: אנחנו לא עוצרים את הייבוא של הדבר הזה, הלוואי והיינו יכולים.

חיים אורון: אני לא משחק את המשחק הזה.

חיים אורון: אם אתה לא מכבד את העמדה שלי לגופה - - -

סטס מיסז'ניקוב: אתם יודעים מה, אני רוצה להצביע על הרוויזיה עכשיו, גם אם אכשל, אני רוצה להעלות את הרוויזיה.

חיים אורון: אני אמרתי, שאני מציע לקיים את העיקרון, לנהוג עם הרוויזיה כמו שנהגו אתמול.

חיים אורון: אבל כשהתברר לי, שאנחנו סתם עושים נזקים - - -

יעקב ליצמן: איזה נזקים?

יעקב ליצמן: בשרימפס אני לא רואה נזקים.

יעקב ליצמן: הצו הזה חיכה כל כך הרבה, יחכה עוד שבועיים.

ראובן ריבלין: ראשית, הסמכות של יושב ראש הוועדה לקבוע מתי לקיים את הרוויזיה.

ראובן ריבלין: אני מציע ליושב ראש, לנהוג במידה שווה לגבי כל הרוויזיות, אבל זאת סמכותך, שכן נאמר, היושב ראש תמיד צודק וכאשר הוא טועה, ראה סעיף ראשון.

ראובן ריבלין: כלומר, גם כשהוא טועה הוא צודק.

ראובן ריבלין: באופן עקרוני אני לא מתערב בנושאים מצפוניים, לא נותן למישהו חרב ולא נותן למישהו מגן ולכן נמנעתי.

ראובן ריבלין: אבל הקואליציה היתה צריכה לקחת בחשבון, שלא יהיה לה רוב בעניין זה.

סטס מיסז'ניקוב: לא, לא יכולתי לקחת בחשבון, אני לא הנביא ירמיהו.

ראובן ריבלין: זה גם לא התפקיד של היושב ראש, להיות מצליף הקואליציה.

ראובן ריבלין: יושב ראש צריך לנהל את הישיבה, הוא מפעיל את שיקול דעת מפעם לפעם.

ראובן ריבלין: לכן הקואליציה היתה צריכה לצפות, אנחנו לא העובדים של הממשלה.

ראובן ריבלין: לכן, כאשר מדובר כאן

ראובן ריבלין: בעניין מצפוני אשר הוכרע על ידי הוועדה, אצביע נגד הרוויזיה, לאחר מכן, אם הרוויזיה תעבור, שוב אמנע.

סטס מיסז'ניקוב: ראשית, אני מעמיד להצבעה את הרוויזיה של חבר הכנסת שי חרמש, מי בעד הרוויזיה, ירים את ידו.

סטס מיסז'ניקוב: הצבעה בעד – 7 נגד – 5 נמנעים – אין הרוויזיה התקבלה.

סטס מיסז'ניקוב: הרוויזיה עברה.

סטס מיסז'ניקוב: אני מעמיד להצבעה את צו תעריף המכס והפטורים ומס קניה על טובין (תיקון מס' 27), התשס"ז-2007, מי בעד ירים את ידו.

סטס מיסז'ניקוב: הצבעה בעד – 7 נגד – 4 נמנעים – 2 צו תעריף המכס והפטורים ומס קניה על טובין (תיקון מ ס' 27), התשס"ז-2007, נתקבל.

סטס מיסז'ניקוב: הצו עבר.

סטס מיסז'ניקוב: אני מודה לכולם, הישיבה נעולה.